**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 06.02.2025, ora 08.00 – 07.02.2025, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 07.02.2025, ora 07.00**

**RÂURI**

Debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vişeu, Suceava, Moldova, Bistrița, pe cursurile superioare ale Trotuşului şi Putnei, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, pe unii afluenți din bazinul mijlociu și inferior al Mureșului, pe unii afluenți din bazinul Oltului, pe unii afluenți din bazinul superior al Argeşului și pe afluenții din bazinul inferior al Jiului.

Formațiunile de gheață (gheață la maluri, năboi, pod de gheață) existente în bazinele Mureșului și Bistriței, bazinele superioare ale Vişeului, Izei, Crasnei, Crișului Repede, Begăi, Moraviței, Oltului, Argeșului, Ialomiței, Trotușului, pe unii afluenți ai Someșului, Oltului mijlociu, Buzăului și Moldovei, au fost în uşoară extindere și intensificare.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi relativ staționare.

Formațiunile de gheață (gheață la maluri, năboi, pod de gheață) existente, vor fi, în general în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 06 – 07.02.2025 a fost în scădere, având valoarea de 4500 m3/s, sub media multianuală a lunii februarie (5300 m3/s).

În aval de Porţile de Fier, debitele au fost în scădere pe sectorul Gruia – Calafat, în creștere pe sectorul Bechet - Galați și staționare pe sectorul Isaceea – Tulcea.

Debitul la intrarea în țară (secțiunea Baziaș) va fi în scădere (4300 m3/s).

În aval de Porţile de Fier, debitele vor fi în scădere pe sectorul Gruia – Calafat și în creștere pe sectorul Bechet -Tulcea.

**2.** **Situația meteorologică în intervalul 06.02.2025, ora 08.00 – 07.02.2025, ora 06.00**

**ÎN ŢARĂ**

Valorile termice diurne s-au menținut în jurul celor specifice datei în cea mai mare parte a țării. Cerul a fost variabil, cu înnorări temporare în centrul, estul și sud-estul țării. Izolat a nins slab în Transilvania, Moldova, Muntenia, Dobrogea și la munte. Vântul a suflat slab și moderat, temporar cu intensificări în sud-estul teritoriului, unde rafalele au fost în general de 45...55 km/h, dar și pe crestele Carpaților Meridionali și ale Carpaților de Curbură, cu viteze de 55...65 km/h, iar în prima parte a zilei în vestul Carpaților Meridionali, de până la 100 km/h. La ora 20 era strat de zăpadă la munte și măsura, în platformele stațiilor meteorologice, până la 84 cm în Munții Bucegi, dar pe arii restrânse și în Moldova (până la 8 cm) și Transilvania (până la 4 cm). Temperaturile maxime s-au încadrat între-1 grad la Suceava și Roman și 10 grade la Băile Herculane, iar la ora 6 se înregistrau -12 grade la Întorsura Buzăului și 3 grade la Lugoj. OBSERVAȚIE - de ieri dimineață de la ora 6 au fost emise 4 atenționări cod galben pentru fenomene meteorologice periculoase imediate, 2 de către SRPV Constanța și câte 1 de către SRPV Timișoara, respectiv CNPM pentru Muntenia.

**LA BUCUREŞTI**

Valorile termice diurne au scăzut ușor față de ziua precedentă, dar s-au menținut în jurul mediilor multianuale. Cerul a fost temporar noros și la începutul intervalului, trecător, a nins slab. Vântul a suflat slab până la moderat. Temperatura maximă a fost de 3 grade la Afumați și 4 grade la Filaret și Băneasa, iar la ora 06 se înregistrau -1 grad la stația meteorologică Băneasa și 0 grade la Filaret și Afumați.

**3. Prognoza meteorologică în intervalul 07.02.2025, ora 08.00 – 08.02.2025, ora 08.00**

**ÎN ŢARĂ**

Valorile termice vor fi ușor mai scăzute decât cele specifice perioadei în regiunile extracarpatice și apropiate de normal în rest. Cerul va fi variabil, cu înnorări noaptea în estul și sudul țării, unde cu totul izolat vor fi ninsori slabe. Vântul va sufla slab și moderat, cu intensificări temporare în sudul Banatului, unde rafalele vor fi de 55...65 km/h, dar local și în sud-est, cu viteze de 40...50 km/h. Temperaturile maxime se vor situa între -2 și 8 grade, iar cele minime între -11 și 0 grade, mai coborâte în depresiunile din estul Transilvaniei spre -15 grade. Dimineața și noaptea, cu totul izolat se va forma ceață.

**LA BUCUREŞTI**

Valorile termice se vor situa ușor sub cele normale pentru această perioadă. Cerul va fi variabil pe parcursul zilei, dar se va înnora treptat din a doua parte a nopții. Vântul va sufla moderat ziua și va slăbi în intensitate din orele serii. Temperatura maximă se va situa în jurul valorii de 2 grade, iar cea minimă va fi de -6...-3 grade.

1. ***CALITATEA APELOR***

***Administrația Națională Apele Române*** revine cu informații suplimentare referitoare la poluarea accidentală a apei râului Amaradia, înregistrată în data de 31.01.2025, ora 13.30, în zona pod CF, DJ 663A Tg-Jiu-Dănești în vecinătatea Abatorului de păsări ce aparține lui S.C. Avicarvil SRL-P.L.Tg-Jiu, județul Gorj.

Ca urmare a lucrărilor de modernizare realizate în incinta abatorului de păsări ce aparține S.C. AVICARVIL S.R.L.-P.L. Tg-Jiu , pe rețelele de colectare a apelor uzate tehnologice rezultate din procesul de producție, a avut loc un incident care a dus la scurgerea unei cantități de cca 25 mc apă uzată tehnologică ( apă cu sânge), pe canalul deschis de ape pluviale, pe o lungime de cca 150 m( aferent DJ663A pe partea stângă) ,cu deversare pe sub Calea Ferată , în râul Amaradia.

**A fost stopată evacuarea apelor uzate tehnologice,** prin redirecționarea acestora către decantorul radial, situat la poarta abatorului , din care, prin pompare, ajung în stația de epurare a municipiului Tg-Jiu.

Au fost recoltate probe de apă în secțiunile:

1. Curs de apă Amaradia – amonte cca. 15 m, de evacuare ape uzate tehnologice Abator- S.C. Avicarvil S.R.L. ;
2. Evacuare ape uzate tehnologice Abator, S.C. Avicarvil S.R.L.;
3. Curs de apă Amaradia – aval cca 15 m, de evacuare ape uzate tehnologice Abator, S.C. Avicarvil S.R.L.;

REZULTATUL ANALIZELOR :

I. Secțiune: Curs de apă Amaradia – amonte cca. 15 m, de evacuare ape uzate tehnologice Abator păsări - S.C. Avicarvil S.R.L.:

1. pH - 7,62 upH;

2. MTS - 26,0 mg/l;

3. CBO5 - 2,1 mg/l;

4. CCO-Cr - 15,6 mg/l;

5. N-NH4+ - 2,248 mg/l;

6. N-NO2- - 0,050 mg/l;

7. N-NO3+ - 0,463 mg/l;

8. Cloruri - 24,817 mg/l;

9. Sulfati (SO42-) - 19,34 mg/l;

10. Detergenți sintetici- < LOQ ;

11. Subst.extr. cu solventi organici - 16,7 mg/l;

II.Secțiune: Evacuare ape uzate tehnologice Abator păsări- S.C. Avicarvil S.R.L.-P.L.Tg-Jiu:

1. pH - 7,17 upH;

2. MTS - 264 mg/l;

3. CBO5 - 969,0 mg/l;

4. CCO-Cr - 2053,68 mg/l;

5. Amoniu (NH4+) - 25,027 mg/l;

6. Azotiți (NO2-) - 1,302 mg/l;

7. Azotați (NO3+) - 3,77 mg/l;

8. Fosfați (PO4-) - 9,22 mg/l ;

9. Cloruri (Cl-) - 36,871 mg/l;

10. Sulfați (SO42-) - 871,9 mg/l ;

11.Detergenţi sintetici - < LOQ ;

12.Substanțe extractibile cu solvenți organici - 32,3 mg/l

III.Secțiune: Curs de apă Amaradia – aval cca 15 m, de evacuare ape uzate tehnologice Abator păsări -S.C. Avicarvil S.R.L.:

1. pH - 7,52 upH;

2. MTS - 96,0 mg/l;

3. CBO5 - 70,0 mg/l;

4. CCO-Cr - 152,82 mg/l;

5. N-NH4+ - 3,013 mg/l;

6. N-NO2- - 0,061 mg/l;

7. N-NO3+ - 0,499 mg/l;

8. Cloruri - 25,880 mg/l;

9. Sulfati (SO42-) – 38,69 mg/l;

10. Detergenți sintetici - < LOQ ;

11. Subst.extr. cu solventi organici -21,5 mg/l;

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în data de 05.02.2025, în cadrul Reţelei Naţionale de Monitorizare nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile: MS-5,CJ-5,MM-6,MM-2,BH-1,MM-1 și CT-1.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE ȘI DIGITALIZARE**